Die Uitvoerbemarking- en -investeringskema se doel is om uitvoerders gedeeltelik te vergoed vir sekere uitgawes wat aangegaan is tydens aktiwiteite wat daarop gemik was om uitvoermarkte vir Suid-Afrikaanse produkte en dienste te skep; en nuwe regstreekse buitelandse investering vir Suid-Afrika te werf.
EMIA verleen finansiële hulp wat uitvoerders in staat stel om hulle produkte en dienste internasionaal ten toon te stel, en help hulle ook tydens die promosieproses om uitvoere en regstreekse investering uit die buiteland te bekom. Hulle verleen ook hulp met die verrekening van die uitvoerder se bemarkingsuitgawes.
Suid-Afrikaanse vervaardigers van produkte, insluitende klein, medium- en mikro-ondernemings , en voorheen ondernemings in besit van benadeelde individue.
Suid-Afrikaanse kommissie-agente wat minstens drie KMME-ondernemings of ondernemings in VBI-besit verteenwoordig.
Daar is 'n afsonderlike brosjure met riglyne vir elke EMIA-diens, met inligting oor kriteria, tydsraamwerke en die voordele van die onderskeie aanbiedinge.
Die aansoekvorms en die onderskeie riglynbrosjures moet saam gelees word. 'n Aansoek sal slegs slaag indien dit kruisverwysings bevat na die vereistes wat in die "Riglynbrosjures" uiteengesit is.
Lees die dokumente sorgvuldig deur om deeglik met die reëls en prosedures vertroud te raak.
Die riglynbrosjure bevat 'n omvattende lys van die dokumente wat saam met 'n aansoek ingedien moet word. As bykomende dokumente nodig is, sal die riglynbrosjure dit ook aandui.
Ondernemings mag hoogstens ses aansoeke per jaar indien, met 'n beperking van vier aansoeke per skema. Alle uitsonderings op hierdie reël moet deur die Senior Bestuurder van die EMIA-skema goedgekeur word.
Aansoeke moet korrek ingevul wees en binne die voorgeskrewe tydraamwerk vir elke EMIA-diens ingedien word.
Aansoeke wat laat ontvang word of onvolledig ingevul is, sal nie oorweeg word nie.
Die EMIA-kantoor sal binne 48 werksure na ontvangs van die aansoek per brief ontvangs daarvan erken. Hierdie skriftelike erkenning van ontvangs moet te alle tye by toekomstige korrespondensie met die EMIA-kantoor ingesluit word.
Indien die aansoek volledig is, al die nodige stawende dokumente aangeheg is, en dit aan die goedkeuringskriteria voldoen, sal dit vir goedkeuring oorweeg word.
Die EMIA-kantoor sal jou binne 48 uur sedert die finale besluit geneem is, laat weet of jou aansoek goedgekeur of afgekeur is.
Aansoeke sal nooit mondelings goedgekeur word nie. Sorg dus dat jy skriftelike goedkeuring het voordat jy vertrek na die land waar die uitstalling plaasvind.
n Afskrif van die kennisgewing van goedkeuring moet ingesluit word by alle verdere korrespondensie en/of indiening van bykomende dokumente by die EMIA-kantoor. Indien sodanige verdere korrespondensie of dokumente sonder die kennisgewing van goedkeuring ingedien word en dit wegraak of verlê word, kan die EMIA-kantoor nie daarvoor verantwoordelik gehou word nie. As dokumente verlore raak of verlê word, kan dit die administratiewe proses kortwiek of vertraag.
As jou aansoek om bystand goedgekeur is, moet jy binne drie maande vanaf die datum van jou terugkeer van die goedgekeurde besigheidsbestemming af 'n EMIA-eisvorm, alle stawende dokumente, én die toepaslike, ingevulde vraelys by die EMIA-kantoor indien.
Indien enige item of dokument wat op die eis betrekking het ná drie maande steeds uitstaande is, sal die eis afgewys word.
Die EMIA-kantoor sal jou binne 20 dae nadat jy die eis ingedien het, laat weet of dit goedgekeur is.
Die diensstandaard wissel na gelang van die diens.
Hierdie diens is gratis.
Maatskappye of alleeneienaars moet geldige belastingklaringsbewyse voorlê om die voordele van die skema te kan ontvang. Aansoekers se belastingsake moet dus in orde wees.